Mercedes-Benz W201

**Mercedes-Benz 190**, tehasekoodiga **W201** oli Mercedes-Benzi esimene keskklassi auto, mida toodeti aastail 1983–1993.

1970. aastate algul saavutasid Audi ja BMW suurt müügiedu keskklassi (D-segmendi) autodega: Audi 80 B1 (pikkus 4,2 / teljevahe 2,47 m) ja BMW 02 (4.22/2.5 m). Mercedese väikseimaks autoks oli aga W114/W115 (tänapäevase E-klassi eelkäija) (4,7/2,75 m), baashinnaga (mudel 200 (W115) (1988 cm3 R4-bensiinimootor, 90 PS)) 15 140 DEM, mis kuulus aga kõrgeima keskklassi (Obere Mittelklasse, E-segment) hulka, konkurentideks BMW E12 5. seeria (4,62/2,64 m) ja Audi 100 C1 (4,59/2,675 m). Audi 80 ja BMW 02 müügiedu ning alanud naftakriisi tõttu hakati 1974. aastal planeerima ka väiksema Mercedese loomist, kuid juhtkond lükkas selle edasi.

Esimesed disainitööd uue väiksema Mercedese loomiseks algasid 1976. aastal uue disainijuhi Bruno Sacco käe all. 1978. aastaks olid algsed mudelid valmis, mis said lõppviimistluse 6. märtsiks 1979. Esimesi prototüüpe hakati tootma 1980. aasta alguses, pilootprogramm kestis kaks aastat. Kokku kulutas Daimler uue auto arenduseks ligi 2,3 miljardit DEM.

Autot esitleti esmakordselt avalikkusele 8. detsembril 1982, esimesed mudelid kasutasid mõlemad Mercedese 1997 cm3 reasneljast M102 mootorit: **190** (201.022) oli Stromberg 175 CDT karburaatoriga (mootor 102.921), võimsusega 90 hj ja hinnaga 25 538 DEM, **190E** (201.024) oli Boschi KE-Jetronicu kütuse sissepritsega (102.962), võimsusega 122 hj ja hinnaga 27 741 DEM. Autod olid standardis 4-käigulise manuaalkäigukastiga, lisavarustusse kuulusid ka 5-käiguline manuaal ja 4-käiguline automaat. Esimesed autod toodeti Mercedese peatehases Sindelfingenis, kuid 1984. aastast hakati autosid tootma ka Bremenis.

Septembris 1983 lisandus diiselmudel **190D** (201.122), mis kasutas reasneljast 1997 cm3 OM601 mootorit (601.911) (72 PS), hinnaga 26 938 DEM. Lisaks jõudis W201 ka USA turule: seal olid saadaval **190E** 2299 cm3 mootoriga (102.961), võimsusega 113 hj USA saastenormide tõttu, hinnaga 23 430 dollarit ja **190D** 2197 cm3 OM601 diisliga (601.921, 73 hj) hinnaga 23 510 dollarit.

Osalenud 1970. aastate lõpus rallidel W123 280E ja C107 450 SLC 5.0 autodega ja saavutanud mõningast edu, soovis Mercedes-Benz ka W201ga rallil osaleda, milleks pöörduti insenerifirma Cosworth poole. Cosworth arendas 2,3-liitrise mootori baasil välja 16-klapise 320-hobujõulise võidusõidumootori. Kuid nelikveolise turbo laetud Audi Quattro suur edu rallidel tähendanuks, et W201 polnuks konkurentsivõimeline, mistõttu W201 ei osalenud rallil kunagi. Soovides arenduskulusid tasa teha, otsustati see välja lasta tänavaautona, mispeale mootor deforsseeriti ja eemaldati võidusõiduosad. **190E 2.3-16** (201.034) esitleti Frankfurdi autonäitusel septembris 1983, see kasutas 2299 cm3 185 hj mootorit (102.983) ja tuli müügile järgmisel aastal hinnaga 49 590 DEM. 16-klapistel autodel olid tavamudelitega mitmed erinevused: neil olid kerelaiendused (body kit), mis vähendasid õhutakistustegurit (Cd) 0.32le, suurem kütusepaak (70 liitrit), õlijahuti, sportistmed ja piiratud libisemisega diferentsiaal; ka käigukast 16-klapistel mudelitel unikaalne Getragi 5-käiguline *dog leg* - võidusõidus harva kasutatav esimene käik asub tagasikäigu all.

1984. aastal suurenes karburaatoriga 190 mootori võimsus 105 hjni. 1985. aasta keskel lisandus mudelivalikusse reasviiese OM602 (602.911) diiselmootoriga (2497 cm3, 90 hj) **190D 2.5** (201.126), hinnaga 33 915 DEMi. Septembris lisandus mudelivalikusse ka **190E 2.6** (201.029), mis kasutas reaskuuest M103 bensiinimootorit (103.942), võimsusega 166 (katalüsaatoriga 160) hj, hinnaga 39 102 DEM, ning 1986. aasta algusest oli seni USA turul kasutatud 2,3-liitrine mootor saadaval ka Euroopas (102.985), võimsusega 136 hj (katalüsaatoriga 132) mudelina **190E 2.3** (201.028), hinnaga 34 770 DEMI. 190E 2.3, 190E 2.6 ja 190D 2.5 olid standardis viiekäigulise manuaalkäigukastiga, lisavarustuses 4-käiguline automaat. USA turule jõudis 190D 2.5 ka turbolaadimisega (602.961), mis kasvatas võimsust 122 hj-le.

Viie aastaga toodeti rohkem kui miljon W201. 1988. aastal läbis W201 facelifti, mida esitleti septembris Pariisi autonäitusel. Uue mudelina lisandus Euroopa turule ka seni vaid USA saada olnud **190D 2.5 Turbo** (201.128) (126 hj) hinnaga 45 372 DEM. See oli algselt saadaval vaid neljakäigulise automaatkäigukastiga, kuid alates septembrist 1989 oli standardis viiekäiguline manuaal. Uuendati ka 16-klapist mudelit: 2.3-16 vahetas välja uus **190E 2.5-16** (201.035), millel oli töömahtu suurendatud 2498 cm3-ni (102.990), võimsuseks 204 (katalüsaatoriga 195) hj, hinnaks 67 944 DEM.

1990. aastal saadeti karburaatoriga 190 ajalukku ja baasmudelid nimetati ümber: uueks baasmudeliks sai nüüd **190E 1.8** (201.018) 1797 cm3 M102-mootoriga (102.910, 109 hj) hinnaga 33 117 DEM, senine 190E sai nüüd nimeks **190E 2.0**.

DTM reeglite jaoks toodeti 2.5-16st ka homologatsioonierimudeleid **Evolution I** ja **Evolution II** (201.036), kumbagi 502 eksemplaris. Evolution I toodeti märtsis 1989 Genfi autonäitusel vastuseks BMW E30 M3 Evolution 2le, 502 autot pandi kokku märtsist maini. Sel olid 2.5-16 tavamudeliga võrreldes uus tagaspoiler ja laiemad rattakoopad, lisaks ka reguleeritav vedrustus kliirensi muutmiseks, Võimsus (204/195 hj) oli tavamudeliga sarnane, kuid tegu oli siiski teistsuguse mootoriga (102.991), mis oli lühema kolvikäigu ja suurema läbimõõduga, mis võimaldas suuremat pöörlemiskiirust. Hinnaks oli 87 204 DEMI. 18 000 DEM eest võis saada lisaks ka AMG PowerPacki, mis parendatud nukkvõlliga, suurema läbimõõduga drosselklapi, parema süüte- ja kütusehaldussüsteemiga ning parendatud sisse- ja väljalaskega (tavamudeli ühe keraamilise katalüsaatori asemel oli see kahe metallkatalüsaatoriga) suurendas võimsust 225 hj-ni.

Märtsis 1990 esitleti Genfi autonäitusel Evolution II, mida toodeti seejärel maist juulini. Evolution I edust tingituna müüdi kõik 502 Evolution II autot välja juba enne esitlust, hinnaga 115 260 DEM. Evolution II-l oli AMG PowerPack standardis (102.992), võimsuseks 235 hj ja reguleeritav vedrustus, lisaks suurem reguleeritav tagatiib, mis vähendas õhutakistust 0.29le.

Viimased W201 toodeti 1993. aastal: Sindelfingeni tehases lõppes tootmine veebruaris, Bremenis kestis veel augustini. Viimastest autodest maksid 2. jaanuar 1993 seisuga 190E 1.8 40 365, 190E 2.0 45 770, 190E 2.3 49 220, 190E 2.6 56 350, 190E 2.5-16 80 672, 190D 42 090, 190D 2.5 47 380 ja 190D 2.5 Turbo 53 072 DEM.

Veebruaris 1993 hakati tootma järglasmudelit W202, mis nüüd kandis C-klassi tähistust. W201 oli vägagi edukas: kokku toodeti 10 aasta jooksul umbes 1,88 miljonit autot, millest:

* 190 (90 hj) (1982–1984) – 35 021
* 190 (105 hj) (1984–1991) – 83 540
* 190E 1.8 (1990–1993) – 173 354
* 190E (2.0) (1982–1993) – 638 180
* 190E 2.3 (1983–1993) – 186 610
* 190E 2.6 (1986–1993) – 104 907
* 190D (1983–1993) – 452 806
* 190D 2.2 (1983–1986) – 10 560
* 190D 2.5 (1984–1993) – 147 502
* 190D 2.5 Turbo (1986–1993) – 20 915
* 190E 2.3-16 (1983–1988) – 19 487
* 190E 2.5-16 (1988–1993) – 5743
* 190E 2.5-16 Evo I (1989) – 502
* 190E 2.5-16 Evo II (1990) – 502

## Viited